## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2023. április 19-i rendkívüli ülésére)

**Tárgy: „VILLAMOSENERGIA BESZERZÉSE 2024” tárgyban közbeszerzési eljárás elindításáról szóló döntés**

Kiskőrös Város Önkormányzata, valamint az Önkormányzat intézményei és szervezetei 2023. december 31-ig rendelkeznek villamosenergia ellátással, emiatt szükséges a 2024. évre vonatkozóan beszerzési eljárást lefolytatni.

Kiskőrös Város Önkormányzata a közbeszerzésekről szóló 2015. évi CXLIII. törvény (a továbbiakban: Kbt.) 5. § (1) bekezdés cd) pontja szerinti ajánlatkérőnek minősülő szervezet.

A Kbt. alanyi hatálya alá tartozó ajánlatkérőnek minősülő szervezetek a Kbt. 29. § (2) bekezdése alapján közösen is megvalósíthatnak egy közbeszerzést olyan módon, hogy egy maguk közül kiválasztott ajánlatkérőt meghatalmaznak a közbeszerzési eljárás lefolytatásával (a továbbiakban: csoportos közbeszerzés).

A csoportos közbeszerzési eljárás célja, hogy az abban résztvevő ajánlatkérők a beszerzés során kihasználják a mennyiségből eredő előnyöket, a piacon elérhető legelőnyösebb árszintet, feltételeket, amellyel jelentős megtakarítás érhető el.

A csoportos közbeszerzési eljárásba belépni kívánó ajánlatkérők: az Egészségügyi, Gyermekjóléti és Szociális Intézmény, Kiskőrösi Önkormányzat Kommunális Szolgáltató Nonprofit Kft., KŐRÖSSZOLG Kiskőrösi Önkormányzat Településüzemeltetési Szolgáltató Nonprofit Kft., Petőfi Sándor Városi Könyvtár, Petőfi Szülőház és Emlékmúzeum, Kiskőrösi Óvodák valamint a Kunság Média Nonprofit Kft.

A csoportos közbeszerzési eljárás eredményeként az ajánlatkérők azonos feltételekkel, de egyedileg kötnek szerződést a nyertes szolgáltatóval.

A Kbt. 19. § (2) bekezdése alapján tilos a közbeszerzést oly módon részekre bontani, amely a Kbt. vagy a Kbt. szerinti uniós értékhatárt elérő vagy meghaladó becsült értékű beszerzésekre vonatkozó szabályai alkalmazásának megkerülésére vezet, emiatt a villamosenergia beszerzését - függetlenül a felhasználás módjától - egy közbeszerzési eljárás keretében szükséges megvalósítani. A korábbi évek villamosenergia szerződéseiből megállapítható, hogy a közvilágítási célú villamos energia ajánlati ára alacsonyabb, mint az általános célú villamos energia beszerzése ára, emiatt javasolt az eljárást részajánlattétel lehetővé tételével lefolytatni.

Az eljárás becsült értékét KEF kosárelemzés módszerével határoztuk meg, mely szerint a becsült érték minimális a mennyiségre nettó 96.889.165,- Ft, a maximális mennyiségre: nettó 125.955.966,- Ft. A becsült érték alapján az eljárást a Kbt. második része szerinti eljárásrendben kell lefolytatni.

Kiskőrös Város Önkormányzata közbeszerzési szabályzata 6.2.5.1. pontja alapján a kivételi körbe nem tartozó esetekben, a kivételi körbe nem tartozó esetekben, a Kbt. II. része szerinti közbeszerzések esetén a közbeszerzési eljárások szabályszerű lefolytatása ellenőrzésének elrendelése, az eljárás megindítása, a szabálytalan, vagy a közbeszerzési eljárás tisztaságát sértő esetek kivizsgálása, a szükséges intézkedések megtétele. Illetve a Bíráló Bizottság szakvéleménye alapján a kivételi körbe nem tartozó esetekben, a Kbt. II. része szerinti közbeszerzési eljárásokat lezáró döntések meghozatala.

A fenti tárgyú közbeszerzési eljárás megindításáról való döntés a Képviselő-testület hatáskörébe tartozik, amely jelen előterjesztés tárgyát képezi.

Javaslom, hogy a Képviselő-testület az előterjesztésben összefoglaltak alapján a határozat-tervezetben foglaltak szerint döntsön.

**Kiskőrös, 2023. április 17.**

**Domonyi László s.k.,**

**polgármester**

**HATÁROZAT-TERVEZET**

Kiskőrös Város Képviselő-testülete

1. elfogadja Kiskőrös Város Önkormányzata, mint ajánlatkérő, a „Villamos energia beszerzése 2024” tárgyú a közbeszerzésekről szóló 2015. évi CXLIII. törvény Második Rész 81. § (1) bekezdés szerint, uniós eljárásrendben, nyílt csoportos közbeszerzési eljárásban a javasolt ajánlattételi felhívást és ajánlattételi dokumentációt.
2. egyetért a „Villamos energia beszerzése 2024” tárgyú csoportos közbeszerzési eljárás lefolytatásával.
3. felhatalmazza a Polgármestert, hogy a közbeszerzésekről szóló többször módosított 2015. évi CXLIII. törvény és Kiskőrös Város Önkormányzata Közbeszerzési Szabályzata alapján az eljárást megindítsa és a szükséges intézkedéseket megtegye.
4. felhatalmazza a Polgármestert, az eljárással kapcsolatosan valamennyi dokumentum aláírására.

**Felelős:** polgármester

**Határidő:** azonnal